Citroën C5

**Citroën C5** () — легкавік сярэдняга клясу францускага вытворцы Citroën, які выпускаецца з 2001. З 2008 у вытворчасьць запушчанае другое пакаленьне. У мадэльным шэрагу Citroën C5 замяніў мадэль Xantia ў клясе вялікіх сямейных аўтамабіляў.

Адзіны аўтамабіль у сваёй цэнавай катэгорыі з гідрапнэўматычнай падвескай Hydractive III+, што забясьпечвае ягоныя высокія адзнакі ў галіне выгодаў. У таньнейшых камплектацыях усталёўваецца спружынная падвеска Макфэрсана.

## Першае пакаленьне (2001—2008)

Дэбют Citroën C5 адбыўся на Парыскім аўтасалёне 2001 року. У мадэльным шэрагу кампаніі замяніў мадэль Xantia. C5 першага пакаленьня выпускаўся 5-цідзьверным з кузавамі хэтчбэк ды ўнівэрсал. Рухавікі 1.8 і 2.0-літровыя чатырохцыліндравыя і 3.0-літровы V6 бэнзінавыя, а таксама 1.6, 2.0 і 2.2-літровыя дызэльныя з наўпроставым упырскам.

C5 рэалізаваў ідэю далейшага разьвіцьця фірмовай гідрапнэўматычнае падвескі, цяпер званай Hydractive III. Асноўным новаўвядзеньнем у гэтай сыстэме было выкарыстаньне электронных сэнсараў замест мэханічных карэктараў вышыні, якія выкарыстоўваліся ва ўсіх ранейшых гідрапнэўматычных аўтамабілях. Гэта дазволіла кампутару падвескі аўтаматычна кантраляваць вышыню язды: на высокай хуткасьці падвеска зьніжалася дзеля зьмяншэньня аэрадынамічнага супраціву, а на маленькай хуткасьці на разьбітых дарогах павялічваўся дарожны прасьвет. Было пакінутае й ручное кіраваньне вышынёю падвескі, аднак прыярытэт у выбары становішча аддаецца кампутару ў выпадку, калі хуткасьць руху не адпавядае абранай пазыцыі падвескі.

У гэтай мадэлі вытворца ўпершыню зрабіў незалежнымі адна ад адной тармазную сыстэму і падвеску: гідраўлічная помпа сілкуецца не ад рухавіку, а ад акумулятара.

У 2004 року C5 атрымаў значную перапрацоўку зьнешняга выгляду дзеля набліжэньня да выгляду Citroën C4. Хэтчбэк быў падоўжаны з 4618 мм да 4745 мм, а ўнівэрсал з 4755 мм да 4840 мм. Асноўныя зьмены экстэр’еру закранулі пярэднюю частку кузаву, дзе зьявіўся новы капот, бампэр, крата радыятару, фары. Таксама ў гэтай вэрсіі фары сталі паваротнымі ў бок руху аўтамабіля.

## Другое пакаленьне (2008—2017)

У кастрычніку 2007 быў прадстаўлены Citroën C5 новага пакаленьня, які зьмяніў форму кузаву з хэтчбэку на звычайны трохсэкцыйны салён аэрадынамічнай формы. Зьявілася пэўнае падабенства зь нямецкімі легкавікамі, за што мадэль часта крытыкуюць прыхільнікі «сапраўднага» Citroën; увагнутае ўнутар задняе шкло (падобна да Citroën CX і Citroën C6); шматгранныя фары; больш абцякальнай стала крата радыятару.

Мадэль выйшла ў продаж у лютым 2008, у траўні таго ж року выйшла вэрсія з кузавам ўнівэрсал, якая атрымала назву Tourer. Гэтая мадэль атрымала прэмію Аўтамабіль году Ірляндыі-2009 і Найлепшы імпартны легкавік Японіі—2008/09.

Другое пакаленьне C5 даступнае ў варыянтах як са звычайнай, так і з гідрапнэўматычнай падвескаю Hydractive III+. Быў выпушчаны варыянт з рухавіком аб’ёмам 2.7L Ford AJD-V6/PSA DT17 ад Citroën C6, які ў 2009 быў заменены 3-хлітровым з паменшаным спажываньнем і зьменшанай колькасьцю выкідаў.

У 2010 адбылася першая мадыфікацыя канфігурацыі C5. 2-хлітровы HDi 140 і 2,2-літровы HDi 173 маторы былі замененыя 2.0L HDi 160 для 6-ступеневай каробкі перадачаў і адпаведны стандарту Euro 5. Аналягічна 2-хлітровы 16V 143-хсільны бэнзінавы рухавік быў заменены на 1.6L THP 155 для 6-ступеневае мэханічнай КПП. У шэраг рухавікоў былі дададзеныя дызэльныя 2.0 HDI 160 і 2.2 HDI 200 і бэнзінавы 1.6 VTI 120. Таксама зазнаў невялікія зьмены зьнешні выгляд: замест лямпаў напальваньня ў фарах дзённага сьвятла зьявіліся сьветладыёдныя сэкцыі.

У ліпені 2012 пасьля чарговых касмэтычных зьменаў C5 займеў больш плаўныя падвойныя «шэўроны» (эмблема вытворцы) ды іншы малюнак 17-цалевых дыскаў.

### eTouch
У ліку паслугаў па неадкладнай і тэхнічнай дапамозе прысутнічае сэрвіс Citroën eTouch зь віртуальным кіраўніцтвам па эксплюатацыі, дасяжным у сэціве. Акрамя таго, Citroen eTouch абсталяваная GPS-модулем і SIM-карткай без тарыфнага пляну і зь неабмежаваным тэрмінам дзеяньня, што дазваляе ёй дзейнічаць цалкам аўтаномна. На прыстроі толькі дзьве кнопкі — «SOS» для выкліку хуткай дапамогі (яна спрацоўвае аўтаматычна пры ўдары) і «Double Chevron» для званкоў у тэхнічную службу.

## Крыніцы

## Вонкавыя спасылкі

* Афіцыйная бачына
* Official handbooks website
* Афіцыйны фан-клюб C5

C5
Катэгорыя:Ліфтбэкі
Катэгорыя:Унівэрсалы
Катэгорыя:Вялікія сямейныя аўтамабілі
Катэгорыя:Пярэднепрывадныя аўтамабілі
Катэгорыя:Аўтамабілі, прадстаўленыя ў 2001 годзе
Катэгорыя:Аўтамабілі 2000-х
Катэгорыя:Аўтамабілі 2010-х